**РЕШЕНИЕ № ПВ – 138 -ПР/2013 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становище от РЗИ Пловдив и проверка на място (КП № 2073/10.12.2013г.)

 **Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изграждане на животновъдна ферма”** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Mестоположение:** имот № 053005, землище на с. Московец, община Карлово

Възложител: С. Клисурчев.

**Характеристика на инвестиционното предложение /ИП/:**

Инвестиционното предложение предвижда изграждане на ферма за около 180 бр. крави и телета с необходимите помощни подразделения. Имотът, в който ще се реализира обекта е собственост на Възложителя, с площ 6,7 дка и с НТП- нива. Торовата маса ще се предава на фермери за наторяване на земеделски земи, във ферми за отглеждане на калифорнийски червеи и/или за производство на биогаз.

За бъдещия обект ще се използва налична инфраструктура:

Пътна – ще се използуват съществуващи земеделски пътища, източно и западно от имота.

Водоснабдяване на бъдещия обект – от водопроводната мрежа на селото, съгласно писмо изх. № 973/26.08.2013г. на „ВиК“ ЕООД гр. Пловдив.

Електроснабдяване – съгласно ЕЛ схема към изготвения ПУП.

Заустване на отпадните води от битово - фекален характер - във водоплътна безотточна яма.

Инвестиционното предложение /ИП/ попада в обхвата на т. 1, буква “д“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG 0002128 „Централен Балкан-буфер”, включена в списъка на защитените зони за опазване на природните местообитания и на дивите птици, приета с решение на Министерски съвет № 335/26.05.2011г. (ДВ бр. 41/2011г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

 **мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Дейностите ще са свързани с основното предназначение на обекта – отглеждане на ЕРД /телета/ за месо приблизително 180 бр. Пасищно-оборното отглеждане предвижда през осем месеца годишно животните да домуват изцяло на балкански пасища, а през четирите зимни месеца да бъдат на на оборно отглеждане. През зимните месеци животните ще се хранят с фураж, доставян с трактор с ремарке, раздаван ръчно. РЗП на животновъдната ферма ще бъде до 1200 м2, включваща: помещение за отглеждане на животните, складове за концентрирани и обемни фуражи, навес за телета, двор за разходка, битови помещения за персонала.

В хода на строителството и експлоатацията на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

* Не се налага промяна на съществуващата или изграждане на нова пътна инфраструктура.
* Не се очаква замърсяване на околната среда, което да е над определените норми за допустими емисии по отношение на атмосферния въздух, почвите, водите и шума.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Разглеждания имот не попада в обхвата на санитарно охранителни зони около водоизточници и защитени територии, съгласно Закона за защитените територии и защитени зони. За изграждане на фермата и обслужващите звена не е необходима друга прилежаща територия извън площта на горе-цитирания имот.
* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Естеството на развиваната на площадката дейност не предполага емисии във води, въздух и почви, включително генериране на шум и отпадъци, в количества, които да окажат пряко или косвено негативно въздействие върху ключови елементи на зоната, респективно върху видовете, предмет на опазване.
* Реализирането на инвестиционното предложение не дава основания за предположения за кумулиране на такива въздействия, които да окажат значително безпокойство на видовете животни, предмет на опазване в зоната, което да доведе до негативни изменения в структурата и функциите на популациите им.

 **IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 6287/30.10.2013 г. РЗИ- Пловдивне е изразила конкретни опасения от евентуален здравен риск при реализация на инвестиционното намерение. При направената съвместно с експерт от РЗИ проверка, не е установен потенциален риск за човешкото здраве.

 **V. Обществен интерес към предложението за строителство, дейности или технологии :**

 Възложителят е известил за своето инвестиционно предложение кметовете на Община Карлово и с. Московец, както и засегнатото население чрез обява във вестник и на информационно табло. Извършено е уведомяването по реда на чл. 6, ал. 9 от Наредбата за ОВОС. Депозираната от Кмета на с. Московец докладна записка с приложени подписи на живущи в селото срещу реализацията на инвестиционното предложение не съдържа мотиви по законосъобразност. С решение № 1094, взето с протокол № 26/25.07.2013г., Общинският съвет на община Карлово е одобрил заданието за проекта за ПУП за инвестиционното предложение.

**При спазване на следното условие:**

Обектът да се експлоатира само при наличието на договор за предаване на труповете на умрелите животни в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административно-процесуалния кодекс.**

**ТАМЕР БЕЙСИМОВ 19.12. 2013г.** *Директор на РИОСВ - Пловдив*